ครม.อนุมัติให้กระทรวงการคลัง ปรับปรุงรายละเอียดเกี่ยวกับโครงการเราชนะ
นายอนุชา บูรพชัยศรี โฆษกประจำสำนักนายกรัฐมนตรี เปิดเผยผลการประชุมคณะรัฐมนตรี ว่า ที่ประชุมได้พิจารณาหลังจากที่คณะกรรมการกลั่นกรองการใช้จ่ายเงินกู้ได้มีผลการพิจารณาเสนอ โดยได้อนุมัติให้กระทรวงการคลังปรับปรุงรายละเอียดเกี่ยวกับโครงการเราชนะ ในส่วนของการเปิดรับลงทะเบียนผู้ที่ต้องการความช่วยเหลือเป็นพิเศษ หรือเป็นผู้สูงอายุ ผู้พิการ ไม่สามารถใช้แอปพลิเคชันเป๋าตังค์ หรือลงทะเบียนได้ด้วยตนเอง โดยได้อนุญาตให้ปรับปรุงรายละเอียดให้ธนาคารกรุงไทยทุกสาขาทั่วประเทศสามารถดำเนินการลงทะเบียนได้ตั้งแต่วันที่ 15 -25 กุมภาพันธ์เป็นต้นไป ซึ่งหากผู้สูงอายุ หรือผู้พิการไม่สามารถเดินทางไปด้วยตนเองได้ให้ทำหนังสือมอบอำนาจได้ โดยทางธนาคารกรุงไทยยังได้จัดหน่วยเคลื่อนที่พร้อมให้บริการประชาชนด้วยกระทรวงการคลัง ยังอยู่ระหว่างการพัฒนาเพื่อให้ผู้สูงอายุและผู้พิการที่ไม่มีแอปพลิเคชันเป๋าตังค์ได้ใช้จ่ายเงินที่ควรได้ ผ่านการใช้บัตรประจำตัวประชาชนด้วย รวมถึงยังอนุมัติให้ปรับแนวทางการพิจารณาคุณสมบัติของผู้ที่ปฎิบัติงานอื่นใดในหน่วยงานของรัฐ เช่น ผู้ที่จะยังเข้าร่วมโครงการเราชนะได้ คือ ลูกจ้างแบบเหมาของส่วนราชการ หรือรัฐวิสาหกิจที่จ้างผ่านบริษัท หรือที่ไม่ได้ขึ้นตรงกับหน่วยงานราชการโดยตรง และกลุ่มลูกค้ารายวันของส่วนราชการ รวมถึงอาสาสมัครต่างๆ เช่น อสส. หรือ อสม.ให้เข้าร่วมโครงการเราชนะได้เช่นกัน นอกจากนี้ ที่ประชุม ครม.ได้พิจารณาจากกรอบวงเงินกู้ที่จะใช้ จะแบ่งเป็น 3 กรอบวงเงินคือ กรอบวงเงินเพื่อใช้ทางการแพทย์และด้านสาธารณสุขยังมีงบประมาณที่ยังสามารถใช้ได้อีก 25,300 ล้านบาท ส่วนกรอบวงเงินช่วยเหลือและเยียวยาชดเชย ยังมีวงเงิน 41,246 ล้านบาท ซึ่งหากใช้ในโครงการ ม33เรารักกันแล้ว จะทำให้เหลือวงเงิน 4,146 ล้านบาท และกรอบวงเงินสำหรับฟื้นฟูเศรษฐกิจและสังคม วงเงินยังเหลืออยู่ 221,878 ล้านบาท โดยเมื่อรวม 3 กรอบวงเงินจะทำให้มีวงเงินกู้คงเหลือเพื่อใช้ได้อีก 251,327 ล้านบาท